**Familha** : Èstes estranhs **Nom** : Lo Trufandèc

# Origina :

Lo personatge deu Trufandèc (aperat tanben Trufandèr), que pòt estar situat dab pro de precision en lo Nòrd deu Biarn, sustot de cap a Garlin, e tanben en lo parçan lanusquet vesin deu Tursan. Dab lo nom de Drac que’u tròban tanben en Armanhac.

# Descripcion :

Lo Trufandèc qu’es presentat per Simin Palay com un tròç de mandragòt qui se’n pren sustot a las hemnas, a l’entant de la vita vitanta, entà jogar-las torns deus sons, mèi que mèi de nuit.

# Istòria :

Lo Trufandèc qu’es un èste tot petitòt, nuitiu lo mèi sovent, que damora en las maisons, las bòrdas, las escuderias, eca. En principi, digun ne’u veden pas jamès, mès tots que pòden un còp o l’aut estar las victimas deus sons torns.

Ua de las soas hèitas favoritas qu’èra aquesta: quèn ua hemna e s’avè pre- parat la pasta dab lo borider entà poder har còier lo pan a punta deu jorn, que desvelhava la praubeta au bèth miei de la nuit en lo cridar a l’aurelha qu’èra l’òra de se luvar. Aquò que’s podè produsir mantuns còps en la medissa nuit. Un deus endrets qui l’agradava hòrt qu’èra las escuderias, mes ací tanben que s’amuishava mauhasèc : que triscava lo puu deus shivaus, que’us dava tota la shovada, o qu’esvarjava las bèstias dinc a qu’estossin totas en.holejadas, a

pitnar, cridar e culhevetar.

Joan Francés Bladèr que conta qu’un jorn, lo Trufandèc que’s hasot l’amic d’un maquinhon pr’amor aqueste que l’avè hèit present d’un hoet, hèit de seda triscada, dab ua bròja poma roja e jauna au cap de la punhada. Lo hoet aqueth, qu’èra estat penut a l’escuderia, e digun n’i tocavan pas, pr’amor qu’èra deu Trufandèc. Mès com un jorn que prenot la fantesia au mèste de se’n servir, lo Trufandèc, qu’espantèt las bèstias tota nuit pendent sèt mes.

# Intertextualitat :

* Lo Tac.
* Los *laminak* bascos.

*\* Pirlouit*, *les Schtroumpfs* (Peyo).